text: Vi laver et set-up, der aldrig er set i Danmark
  28 juni 2016 kl. 14.42
  Den nye storaktionær i Vejle Boldklub, Andrei Zolotko vil trække både nye spillere og trænere til klubben. 
  Andrei Zolotko, der er ny storaktionær i Vejle Boldklub, vil skabe en helt nyt set-up omkring klubben. Det kommer til at betyde nye spillere, nye trænere og en helt ny struktur i organisationen.  
  - Jeg tror aldrig Danmark har set noget lignende, siger Andrei Zolotko til TV SYD.
  Målet er på sigt at få klubben tilbage i Superligaen, men den nye pengemand vil ikke give noget bud på, hvornår det sker.
  - Jeg kan sige en masse, men hvis det viser sig ikke at passe, vil folk ikke længere tro på os. Vi tager det én ting af gangen. Hvis først vi får samlet en god trup både på banen og uden for banen, så kommer resultaterne uden tvivl. Vores endelige mål er at gøre klubben til det, den var engang, siger Andrei Zolotko til TV SYD.
  Han har nu aktiemajoriteten i klubben, men ifølge moldoveren har Vejle Boldklub noget, der betyder meget mere end pengene.  
  - Vi så den kærlighed, de tidligere spillere har til klubben, og den respekt klubben har for dem. Det er meget sjældent, og det kan penge ikke købe.
  